钦定古今图书集成/明伦汇编/氏族典/第268卷 > 王鬷
## 钦定古今图书集成/明伦汇编/氏族典/第268卷 > 王鬷

按《宋史王鬷传》：“鬷字总之，赵州临城人。状貌奇伟，举
进士，授婺州观察推官，代还，真宗见而异之，特迁秘
书省著作佐郎，知祁县，通判湖州，迁太常博士，提点
梓州路刑狱，权三司户部判官，累迁刑部。益利路旱
饥，为安抚使，以左司郎中、枢密直学士知益州。戍卒
有夜焚营杀马胁军校为乱者，鬷潜兵环营，得十馀”
人，即戮之，及旦，人莫知也。景祐五年，参知政事。明年，
迁尚书工部侍郎、知枢密院事。元昊反，帝数问边事，
鬷不能对，罢知河南府。未几，得暴疾卒。谥忠穆。